EFF ontwrig GrondwetvieringePres. Jacob Zuma lê blomme neer by die Sharpeville-gedenkteken tydens die Grondwetherdenkingsvieringe (10 Desember 2016). Foto: Twitter via GovernmentZA Raadslede en ondersteuners van die EFF het Saterdag probeer om pres. Jacob Zuma se toespraak by die 20ste herdenkingsviering van die Suid-Afrikaanse Grondwet in Gauteng te ontwrig. Kort voordat Zuma die skare by die George Thabe-sportterrein in Sharpeville tussen Vereeniging en Vanderbijlpark sou toespreek, het 20 EFF-lede geklee in EFF-drag opgestaan en anti-Zuma-slagspreuke begin dreunsing. Zuma se presidensiële beskermingseenheid het vinnig gereageer deur dadelik die EFF-lede na buite te vergesel van waar hulle voortgegaan het om Zuma te beledig. Zuma het aan die skare gesê mense moet ander se regte respekteer, ongeag hul verskille. “As jy wil hê jou regte moet gerespekteer word, moet jy ook ander se regte respekteer.” Die EFF het vantevore al herhaaldelik gesê die party erken nie Zuma as die president van die land nie omdat hy sy ampseed oortree het. Zuma moes in Maart aan Suid-Afrika om verskoning vra nadat die konstitusionele hof bevind het hy het sy ampseed oortree deur die Grondwet te verontagsaam en nie die regstellende stappe soos in die openbare beskermer se Nkandla-verslag uiteengesit, uit te voer nie. Daar was Saterdag weer ŉ gespanne atmosfeer by die viering toe EFF-lede geweier het om op te staan en Zuma te erken toe hy by die markiestent ingestap het om sy toespraak te lewer. Terwyl die skare die nasionale volkslied gesing het, het EFF-lede ook dadelik gaan sit toe “Die Stem”-gedeelte gesing word. Vandag is 20 jaar nadat die Grondwet deur voormalige pres. Nelson Mandela by Sharpeville op 10 Desember 1996 onderteken is. Zuma het vroeër tydens die viering by Sedibeng se Constitution Square in Vereeniging sy toegewydheid aan die Grondwet belowe. Mmusi Maimane, die leier van die DA, het Zuma se deelname aan die viering veroordeel en gesê Zuma het tydens sy termyn as president “nog net teen die Grondwet gewerk”. Hy het gesê die samestellers van die Grondwet het ŉ eerlike en verantwoordbare president in die vooruitsig gestel, asook ander instansies waarvan die gesag direk uit die Grondwet afkomstig is. “Dit is daarom ŉ jammerte dat daar bevind is dat pres. Jacob Zuma, wie se gesag uit die Grondwet afgelei is, die einste Grondwet wat hy belowe het hy sal handhaaf en verdedig juis ondermyn en oortree het.”